Maalta peräisin olevan meren pilaantumisen ehkäisemistä koskevan yleissopimuksen muutospöytäkirja



Virallinen lehti nro L 024 , 27/01/1987 s. 0047 - 0050

Suomenk. erityispainos Alue 11 Nide 11 s. 0344

Ruotsink. erityispainos Alue 11 Nide 11 s. 0344



Maalta peräisin olevan meren pilaantumisen ehkäisemistä koskevan yleissopimuksen MUUTOSPÖYTÄKIRJA Maalta peräisin olevan meren pilaantumisen ehkäisemisestä Pariisissa 4 päivänä kesäkuuta 1974 tehdyn yleissopimuksen (jäljempänä "yleissopimus") SOPIMUSPUOLET, jotka PALAUTTAVAT MIELEEN yleissopimuksen 1 artiklan, jossa sopimuspuolet sitoutuvat toteuttamaan kaikki mahdolliset toimenpiteet meren pilaantumisen ehkäisemiseksi, TUNNUSTAVAT, ettei yleissopimuksessa ole yhtään määräystä merialueen ilman epäpuhtauksien aiheuttaman pilaantumisen ehkäisemiseksi, ja HALUAVAT ulottaa yleissopimuksen koskemaan mainittua pilaantumista, OVAT SOPINEET SEURAAVAA: I artikla Lisätään yleissopimuksen 3 artiklan c alakohdan iii alakohdan jälkeen määräys seuraavasti: "iv) ilmaan tulevien päästöjen välityksellä, jotka ovat peräisin maalta tai keinotekoisista rakenteista, sellaisina kuin ne on määritelty edellä iii alakohdassa." II artikla Muutetaan 4 artiklan 3 kohdan ensimmäinen virke lisäämällä sanat "ja ilmaan tuleviin päästöihin" sanojen "päästöihin vesistöissä" jälkeen. III artikla Lisätään yleissopimuksen 16 artiklan d alakohdan alkuun määräys seuraavasti: "tutkia toteutettavuus ja tarvittaessa". IV artikla 1. Tämä pöytäkirja on avoinna allekirjoittamista varten Pariisissa 26 päivästä maaliskuuta 1986 alkaen 30 päivään kesäkuuta 1986 valtioille, jotka ovat yleissopimuksen osapuolia päivänä, jona tämä pöytäkirja avataan allekirjoittamista varten, sekä Euroopan talousyhteisölle. 2. Tämä pöytäkirja ratifioidaan tai hyväksytään. V artikla Tämä pöytäkirja on 30 päivän kesäkuuta 1986 jälkeen avoinna liittymistä varten yleissopimuksen 24 artiklassa tarkoitetuille valtioille sekä Euroopan talousyhteisölle. VI artikla 1. Tämä pöytäkirja tulee voimaan toisen kuukauden ensimmäisenä päivänä siitä päivästä, jona viimeinen tämän pöytäkirjan IV artiklassa tarkoitetuista sopimuspuolista on tallettanut ratifioimis-, hyväksymis- tai liittymiskirjansa. 2. Jokaisen muun tämän pöytäkirjan osapuoleksi sen voimaantulon jälkeen tulevan valtion osalta tämä pöytäkirja tulee voimaan toisen kuukauden ensimmäisenä päivänä siitä päivästä, jona mainittu valtio tallettaa liittymiskirjansa. 3. Jokaista tämän pöytäkirjan sopimuspuoleksi tulevaa valtiota, joka ei ole yleissopimuksen sopimuspuoli, pidetään tämän pöytäkirjan voimaantulopäivästä mainitun valtion osalta yleissopimuksen sopimuspuolena sellaisena kuin se on muutettuna tällä pöytäkirjalla. 4. Jokaista yleissopimuksen sopimuspuoleksi tämän pöytäkirjan voimaantulon jälkeen tulevaa valtiota pidetään yleissopimuksen sopimuspuolena, sellaisena kuin se on muutettuna tällä pöytäkirjalla. 5. Ratifioimis-, hyväksymis- tai liittymiskirjat talletetaan Ranskan tasavallan hallituksen huostaan. VII artikla Tallettajahallitus ilmoittaa sopimuspuolille ja yleissopimuksen 22 artiklassa tarkoitetuille valtioille tämän pöytäkirjan allekirjoittamisista ja ratifioimis-, hyväksymis- tai liittymiskirjojen tallettamisesta IV, V ja VI artiklan mukaisesti sekä tämän pöytäkirjan voimaantulopäivästä. VIII artikla Tämän pöytäkirjan alkuperäiskappale, jonka ranskan- ja englanninkieliset tekstit ovat yhtä todistusvoimaiset, talletetaan Ranskan tasavallan hallituksen huostaan. TÄMÄN VAKUUDEKSI allekirjoittaneet hallitustensa asianmukaisesti siihen valtuuttamina ovat allekirjoittaneet tämän pöytäkirjan. Tehty Pariisissa 26 päivänä maaliskuuta 1986.